વર્ષ ૨૦૧૨-’૧૩નું કેન્દ્રીય બજેટ સરકારની નિર્ણયશક્તિને લકવો મારી ગયો હોવાનો એક વધુ વરવો નમૂનો છે. કૌભાંડોની હારમાળા તથા પૉલિટિકલ કમ્પલ્ઝનથી પીડાતી મનમોહન સરકારે છાતી બતાવવાની જગ્યાએ પીઠ બતાવવાની પરંપરા જાળવી રાખી છે. બજેટ-પ્રવચનમાં આરંભે પ્રણવબાબુએ બહુ ડાહી-ડાહી વાતો કરી. તેમણે કહ્યું કે ‘આ કપરા નિર્ણય લેવાનો સમય છે. આર્થિક સુધારા કે રિફૉર્મની ગતિ હવે વધારવી પડશે. અર્થતંત્રની ગાડી પાટે ચડાવવા એટલે કે રિકવરી માટે સ્થાનિક માગને પ્રોત્સાહિત કરવી પડશે. હવે કેવળ શબ્દોથી નથી ચાલવાનું, નક્કર રોડ-મૅપ ઘડી કાઢવો પડશે. કાળાં નાણાંની સમસ્યા હલ કરવી જ પડશે. કેટલી ઉમદા વાતો છે નહીં? નાણાપ્રધાને આમાંનું કાંઈ કર્યું નથી. એવિયેશન તથા રીટેલ ક્ષેત્રે એફડીઆઇ કે સીધા વિદેશી રોકાણનો મામલો સર્વસંમતિ પર છોડી દેવામાં આવ્યો છે. ડાયરેક્ટ ટૅક્સ કોડ (ડીટીસી) એટલે કે પ્રત્યક્ષ કરવેરાને લગતો નવો કાનૂન ક્યારે અમલમાં આવશે એની આજેય કશી ખબર નથી તો ગુડ્ઝ ઍન્ડ સર્વિસિસ ટૅક્સ (જીએસટી)ના અમલ માટે હવે ઑગસ્ટ ૨૦૧૨નું નવું મુરત આપવામાં આવ્યું છે. કાળાં નાણાંને મામલે વાઇટ પેપર લાવવાની વાત થઈ છે, નક્કર કંઈ નહીં. હા, આવકવેરા ખાતાને કરચોરી કે ટૅક્સ-ઇવેઝનને મુદ્દે શંકાસ્પદ કિસ્સામાં ૧૬ વર્ષ સુધીનાં જૂનાં રિટર્ન (અસેસમેન્ટ) રી-ઓપન કરવાની છૂટ જરૂર આપવામાં આવી છે. અત્યારે આ લિમિટ છ વર્ષની છે, પરંતુ એનો વ્યાપ કેવળ વિદેશી ઍસેટ્સ પૂરતો સીમિત રાખવામાં આવ્યો છે. મતલબ કે બાબા રામદેવનું આવી બનશે.